Kuga-saga: Reshall Jimmy is glo geskiet, sê Ford-baasRenisha en Kaveen Jimmy tydens ‘n mediakonferensie vroeër vanjaar. Foto: eNCA/Youtube.com Die familie van Reshall Jimmy (33), wat in Desember 2015 in sy Ford Kuga in Wildernis, Wes-Kaap, doodgebrand het, moes onlangs van die motorreus se hoof verneem daar is bewyse dat Reshall geskiet is. In ŉ video-onderhoud met Antoinette Slabbert van Moneyweb, het Reshall se suster, Renisha, vertel hoe Ford SA se voormalige uitvoerende hoof, Jeff Nemeth, tydens die vergadering vir die familie ŉ Ford-voertuig van hul keuse aangebied het. Renisha het verder aangevoer Nemeth het aan haar en Reshall se bejaarde ma, Polly, gesê Ford SA beskik oor nuwe bewyse wat toon die oorsaak van Reshall se dood was ’n skietwond aan sy kop. Maroela Media het berig die motormaatskappy het voet by stuk gehou dat niemand nog in die Ford Kuga se enjinbrande beseer of dood is nie. Die 4 556 Ford Kuga 1.6-liter EcoBoost-sportnutsvoertuie is in Januarie vanjaar herroep ná druk van die Nasionale Verbruikerskommissie. Die maatskappy is verder skerp gekritiseer vir die manier waarop hulle die hele voorval hanteer het. “Daar was aanvanklike bewerings van omstanders dat hulle skote gehoor het. Die eerste polisieman op die toneel het ŉ skedelfraktuur aan Reshall se kop gesien en aangeneem hy is geskiet. Dit was deel van die eerste verslae oor die voorval. “Die nadoodse ondersoek kon egter geen skietwond aan Reshall vind nie en die fraktuur is veroorsaak deur die hoë temperatuur van die vuur waarin hy doodgebrand het. Ondersoeke het ook getoon die knalgeluide wat omstanders gehoor het, was die bande, lugsakke en ruite wat in die brand ontplof het. “Ek het nie hierdie inligting met my ma en susters gedeel nie, want ek wou hulle die grafiese besonderhede van Reshall se dood spaar. Ek het dit wel met my vrou bespreek, want ek moes hierdie verskriklike inligting net met iemand deel. Ek kan egter bevestig ons het die nodige bewyse, videomateriaal en verslae wat sal bewys dat Reshall nie geskiet is nie,” het Kaveen, Reshall se broer, aan Maroela Media gesê. Hy het bevestig die familie het Ford SA se aanbod van die hand gewys. Renisha, die Jimmy’s se regsverteenwoordiger, Rob Montano, en die forensiese patoloog dr. David Klatsow hou môre saam met die Nasionale Persklub ŉ mediakonferensie in Pretoria waar hulle wil verduidelik hoekom hulle Ford se aanbod van die hand gewys het en wat hulle vorentoe beplan. “Ek weet Ford SA het ŉ mandaat van hul hoofkantoor om die saak te skik, maar ek weet nie hoekom Nemeth sal aanhou om dié soort aantygings te maak nie. Hulle beskik duidelik oor die volledige nadoodse ondersoek – al wou ek nie gehad het hulle moet dit bekom nie – ek kan dit aflei uit die soort vrae wat Ford ons oor my broer se dood gevra het,” het Kaveen gesê. Maroela Media het Ford SA gevra of hulle die vergadering kan bevestig, asook die aantygings en aanbod wat aan die Jimmy-familie gemaak is. Minesh Bhagaloo, ŉ woordvoerder vir die motormaatskappy, het egter gesê die saak is uiters sensitief. “Die unieke omstandighede rondom Reshall se dood en die moontlikheid van toekomstige regsgedinge laat ons nie in dié stadium toe om verder kommentaar op die saak te lewer nie,” het Bhagaloo gesê.